Diari Oficial de la Generalitat Valenciana


Sumari del DOGV 4454, del 06-03-2003 (2003/2357)

ORDE de 20 de gener de 2003, de la Conselleria de Sanitat, que regula les estructures que conformen els equips d'extracció i trasplantament d'òrgans i teixits.
---------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/01/20/(1)/dof/vci/html**

### Dades del document

Número de DOGV
:   4454

Data del DOGV
:   06-03-2003

Secció del DOGV
:   I. DISPOSICIONS GENERALS

Número del document
:   2003/2357


Data del document
:   20-01-2003

Organisme emissor
:   Conselleria de Sanitat

Tipus de document
:   Ordre

Descriptors 

:   * trasplantament d'òrgans
    * legislació
    * establiment hospitalari
    * legislació sanitària
    * professió sanitària
    * servei sanitari

ORDE de 20 de gener de 2003, de la Conselleria de Sanitat, que regula les estructures que conformen els equips d'extracció i trasplantament d'òrgans i teixits. [2003/X2357]
  
Els trasplantaments milloren la qualitat o l'esperança de vida de pacients amb malalties irreversibles que podrien beneficiar-se d'estes tècniques.
  
La creixent demanda d'estes intervencions comportà la creació en 1990 del Programa de Trasplantaments de la Comunitat Valenciana, amb la missió de coordinar la donació i el trasplantament d'òrgans i teixits, activitats que actualment constituïxen una vertadera organització de trasplantaments de la Comunitat Valenciana. Durant els últims anys s'ha ampliat la donació a nous hospitals, i en 2002 s'ha acreditat l'Hospital Universitari la Fe per a fer extracció i trasplantament combinat de renyó i pàncreas, i s'han iniciat noves activitats de donació i trasplantament de teixits.
  
L'activitat s'ha anat incrementant any rere any, de manera que en l'actualitat hi ha activitats d'extracció i trasplantament d'òrgans en tres hospitals (Hospital Universitari la Fe, Hospital General Universitari d'Alacant i Hospital Universitari Dr. Peset), i només d'extraccions en un nombre creixent d'hospitals, la qual cosa fa convenient dotar estes actuacions d'un marc organitzatiu estable que permeta, tant a l'administració com als professionals involucrats, concretar les respectives expectatives.
  
La present orde unifica l'estructura i els criteris que han de regir les actuacions extraordinàries relatives a la participació en la coordinació, en l'extracció d'òrgans i teixits, en el trasplantament d'òrgans i en el seguiment del pacient, a fi de regular estes activitats de forma permanent.
  
En atenció de totes estes consideracions,
  
ORDENE
  
Article 1. Estructures de coordinació
  
L'organització de les activitats de trasplantaments en cada centre acreditat s'articula mitjançant estructures de coordinació que estan formades per l'equip de coordinació de trasplantaments i la comissió de trasplantaments.
  
Article 2. Equips de coordinació hospitalària
  
L'equip de coordinació hospitalària de trasplantaments està format pel personal sanitari que designe la direcció d'hospital o, si no n'hi ha, la direcció mèdica del centre, a proposta del director del Programa de Trasplantaments de la Comunitat Valenciana, de la qual cosa s'ha de donar compte posteriorment a la junta d'hospital. L'equip ha d'estar ben organitzat per a garantir la disponibilitat continuada. Són funcions de l'equip de coordinació de trasplantaments les següents:
  
a) Assegurar en tot moment l'operativitat del programa d'extraccions o trasplantaments en el centre.
  
b) La coordinació interhospitalària entre els centres que efectuen l'extracció, el trasplantament i les determinacions immunològiques.
  
c) La coordinació intrahospitalària de totes les activitats necessàries per a dur a terme les extraccions o trasplantaments.
  
d) La coordinació dels programes del centre amb l'Organització Nacional de Trasplantaments del Ministeri de Sanitat i Consum.
  
e) Les relacions informatives entre el centre i els servicis centrals de la Conselleria de Sanitat.
  
f) La participació en les campanyes d'informació i promoció de la donació en el centre i en el seu àmbit d'influència.
  
Article 3. Comissió de trasplantaments
  
Així mateix, en cada centre acreditat per a trasplantaments /explantaments s'ha de constituir la comissió de trasplantaments, que ha d'estar composta almenys per personal facultatiu i d'infermeria, les funcions de la qual són:
  
a) Assessorar la direcció d'hospital o mèdica sobre les activitats relacionades amb l'extracció i trasplantaments d'òrgans i teixits.
  
b) Vetlar pel compliment de la normativa vigent en matèria d'extracció o trasplantaments d'òrgans i teixits.
  
c) Col·laborar amb la direcció del centre en l'avaluació del funcionament dels programes d'extracció o trasplantament de l'hospital.
  
Article 4. Coordinadors sectorials
  
A l'empara de l'article 20.2 del Reial Decret 2.070/1999, de 30 de desembre, funcionen a la Comunitat Valenciana els coordinadors sectorials, nomenats pel director del Programa de Trasplantaments, les funcions dels quals són:
  
a) Col·laborar amb el director del Programa de Trasplantaments en l'adequació normativa, documental i de material divulgatiu.
  
b) Elaborar els protocols d'actuació operativa dels equips de coordinació i ajudar-los en l'organització logística.
  
c) Orientar els responsables hospitalaris per a l'estructuració dels equips d'extracció'trasplantament.
  
d) Col·laborar en les activitats de promoció de la donació d'òrgans i teixits, dirigides a professionals i a població en general del seu sector. Elaborar i facilitar materials de suport per a activitats de promoció.
  
e) Elaborar informes d'activitat i avaluació sobre la donació, extracció i trasplantament en el seu sector.
  
f) Valorar la relació donant potencial /donant real, en el seu sector.
  
g) Totes les funcions que li siguen encomanades per delegació del director del Programa de Trasplantaments de la Comunitat Valenciana.
  
Article 5. Personal participant
  
En la realització de les actuacions ressenyades anteriorment pot participar, segons requerisca les característiques de cada una, el personal següent:
  
a) Professionals dels centres hospitalaris en què es facen extraccions d'òrgans i teixits, i trasplantaments d'òrgans.
  
b) Equips de coordinació en centres d'extracció o trasplantaments d'òrgans i teixits, coordinació de bancs d'òrgans i teixits, coordinació sectorial i coordinació autonòmica.
  
DISPOSICIÓ FINAL
  
El subsecretari per a l'Agència Valenciana de la Salut queda facultat per a dictar les instruccions necessàries per al desplegament del que disposa esta orde.
  
Esta orde entrarà en vigor l'endemà de ser publicada.
  
València, 20 de gener del 2003
  
El conseller de Sanitat,


Còpia Permalink ELI